**Dry Cleaning** é unha banda inglesa de post-punk formada no sur de Londres no ano 2018. O grupo está composto pola vocalista Florence Shaw, o guitarrista Tom Dowse, o baixista Lewis Maynard e o batería Nick Buxton. Dry Cleaningdestaca polo seu uso principalmente da voz falada en vez de cantada, ademais de polas súas letras pouco convencionais. O seu estilo musical comparouse ao de bandas como Wire, Magazine e Joy Division.

Historia
--------

### Formación

O guitarrisat Tom Dowse coñeceu á vocalista Florence Shaw ao redor do ano 2010 no Royal College of Art onde os dous estudaban, e rapidamente fixéronse amigos. Dowse describiu a Shaw como "[...] ferozmente intelixente, emocionalmente moi sofisticado", e engadiu que "coñecela foi como atopar unha alma xemelga".

Dowse era un experimentado músico na época e xa tocara en numerosas bandas. Tras rematar os seus estudos tivo problemas para atopar traballo, pero en 2017 volveu a poñerse en contacto con Shaw, e pediulle que mirase algunhas demos que gravara con algúns dous mutuos, Lewis Maynard e Nick Buxton. Dowse quería que Shaw fose a líder do grupo pero ela nun principio declinou dicindo: "Inmediatamente dixen, ‘De ningunha maneira. Non podo imaxinar algo que precise menos agora mesmo.’ Foi un non firme".

Dowse tiña a determinación de conseguir que Shaw entrase na banda tras escoitar a súa voz sobre as demos. O resto do grupo convidouna a un dos seus ensaios. O batería Nick Buxton díxolle a Shaw que podía falar en vez de cantar e deulle unha lista de reprodución que incluía o tema de Grace Jones "Private Life" e outros temas semellantes. Shaw aceptou finalmente e foi a ensaiar con "escritos a partir de vellos debuxos seus, cousas que escribira no meu teléfino, diarios, cousas que vira en anuncios e pensei que era divertido" - léndoos en voz alta mentres os outros tres tocaban os instrumentos ao seu redor. Lembra ese momento "como cando ves esas películas cursis sobre bandas, e están escribindo o 'hit', e é un momento máxico".

### Magic of Meghan e álbum de estrea

A banda publicou o seu sinxelo de estrea, "Magic of Meghan", en 2019. Shaw compuxo a canción tras pasar por unha ruptura e mudarse do apartamento do seu antigo compañeiro o mesmo día que Meghan Markle e o príncipe Henrique anunciaron que estaban comprometidos. Ao sinxelo seguíronlle dous EPs ese mesmo ano: *Sweet Princess* en agosto e *Boundary Road Snacks and Drinks* en outubro. A banda foi incluída na lista dos 100 artistas esenciais do 2020 da revista *NME*, e na lista *Class of 2020* de *DIY*.

A banda fichou por 4AD a finais de 2020 e publicou un novo sinxelo, "Scratchcard Lanyard". No mes de febreiro de 2021 o grupo compartiu detalles do seu álbum de estrea, *New Long Leg*, e tamén editou o sinxelo "Strong Feelings". O álbum, que foi producido por John Parish, publicouse o 2 de abril de 2021.

### *Stumpwork*

En xuño de 2022 a bnda anunciou un novo sinxelo, "Don't Press Me", estreado na BBC Radio 6 Music o 14 dese mes. Ese mesmo día o grupo anunciou o seu segundo álbum, titulado *Stumpwork*, que sería lanzado o 21 de outubro dese ano. Ao igual que coa súa estrea, o álbum foi gravado nos Rockfield Studios en Gales, e producido por John Parish.

O día 1 de marzo de 2023 Dry Cleaning lanzou o EP de cinco temas *Swampy*. Dúas das cancións son remesturas dos temas "Hot Penny Day" e "Gary Ashby" aparecidos no álbum *Stumpwork*.

Discografía
-----------

### Álbums

| Álbum | Ano | Selo |
| --- | --- | --- |
| *New Long Leg* | 2021 | 4AD |
| *Stumpwork* | 2022 | 4AD |

Notas
-----

1. 1 2  "Dry Cleaning: the London group uniting murky post-punk, Meghan Markle and really weird YouTube comments". *NME* (en inglés). 2019-09-16. Consultado o 2021-10-08.
2. ↑  Vozick-Levinson, Simon (2021-03-17). "The Everyday Poetry of Dry Cleaning". *Rolling Stone* (en inglés). Consultado o 2021-11-10.
3. ↑  "Music: Who are Dry Cleaning and what is the Meghan Markle connection?". *The National* (en inglés). Consultado o 2021-11-10.
4. ↑  "The NME 100: Essential new artists for 2020". *NME* (en inglés). 2020-01-03. Consultado o 2021-11-10.
5. ↑  Wright, Lisa (6 de decembro de 2019). "Class of 2020: Dry Cleaning". *DIY*. Consultado o 10 de novembro de 2021.
6. ↑  Minsker, Evan (2020-11-19). "Dry Cleaning Sign to 4AD, Share New Song "Scratchcard Lanyard"". *Pitchfork* (en inglés). Consultado o 2021-11-10.
7. ↑  "Dry Cleaning Announce New Album 'New Long Leg', Share New Song 'Strong Feelings'". *Our Culture* (en inglés). 2021-02-10. Consultado o 2021-11-10.
8. ↑  "Dry Cleaning: New Long Leg review - terrific post-punk poets of the everyday". *the Guardian* (en inglés). 2021-04-02. Consultado o 2021-11-10.
9. ↑  Strauss, Matthew (2022-06-14). "Dry Cleaning Announce New Album Stumpwork, Share Video for New Song". *Pitchfork* (en inglés). Consultado o 2023-03-03.
10. ↑  "Dry Cleaning Share New Song \\\"Don\\\'t Press Me\\\": Listen". *Stereogum* (en inglés). 2022-06-14. Consultado o 2023-03-03.
11. ↑  "Dry Cleaning: Announce New Album 'Stumpwork' & New Single 'Don't Press Me'". *4AD* (en inglés). Consultado o 2023-03-03.
12. ↑  "Swampy EP, by Dry Cleaning". *Dry Cleaning* (en inglés). Consultado o 2023-03-03.

Véxase tamén
------------

### Ligazóns externas

* Páxina da banda

|  |  |
| --- | --- |
| Control de autoridades | 
* Wd: Q105677002
* WorldCat
* VIAF: 69162060382251401766
* AllMusic: mn0003859059
* BIBSYS: 1634281498660
* Discogs: 7042935
* ISNI: 0000 0004 9259 0473
* Metacritic: dry-cleaning
* MusicBrainz: ID
* Songkick: 9763674
* SUDOC: 254957889

 |